
Fenntartható olajipar? - A BP stratégiájának elemzése a Mexikói-öbölben történtek tükrében

A dolgozat témája a British Petroleum gazdasági tevékenységének a fenntarthatóság és a társadalmi felelősségvállalás szempontjából történő elemzése. A fenntarthatóság és a vállalatok társadalmi felelősségvállalásának kérdésköre – habár a gazdasági válság következtében napjainkban háttérbe szorult – kiemelkedően fontos területek. A Mexikói-öböl olajkatasztrófája jó alapot nyújtott arra, hogy mélyebben megvizsgáljuk a BP és rajta keresztül az olajipar viszonyát a társadalmi felelősségvállaláshoz és a fenntarthatósághoz.
A dolgozatban először áttekintettük a vállalatok társadalmi felelősségvállalásának (CSR) paradigmáját. Ennek során bemutattuk a különböző CSR értelmezéseket, azok közös motívumait, valamint az általunk leginkább elfogadott megközelítést. Az ezt követő történelmi áttekintésben ismertetettük a CSR kialakulásának okait és folyamatát. Rávilágítottunk azon előnyökre, amelyeket a CSR indukálhat a vállalatoknál. A CSR-hez kapcsolódóan kitértünk két olyan elméletre – az érintett elmélet és a hármas optimalizálás elmélete –, amelyek szorosan kötődnek témánkhoz. Végül számba vettük azokat a kulcsterületeket, amelyek a vállalatok által végzett CSR tevékenységeket és azok megítélését ronthatják.
Az elméleti áttekintés második részében a fenntarthatóság, valamint a fenntartható fejlődés témakörét vizsgáltuk. Bemutattuk a szűken és a tágan értelmezett definíciókat, majd pedig a hármas optimalizálás elméletére tértünk át, és megfogalmaztuk ennek az általunk helyesnek elfogadott értelmezését. A fejezet zárásaként ismertettük azon fenntarthatósági indexeket, amelyek a fenntarthatóság méréséhez általánosan elfogadott eszközként szolgálnak.
A dolgozat következő fejezete a British Petroleum történetét fogja át, valamint feldolgozza a vállalat korábbi CSR tevékenységeit. Ezt követően bemutattuk a Mexikói-öbölben történt olajkatasztrófát és annak környezeti, társadalmi és gazdasági vonatkozású következményeit, illetve korábbi katasztrófákat is.
A dolgozat záró része azt vizsgálta a feltárt ismeretek birtokában, hogy a BP tekinthető-e valóban felelős vállalatnak, valamint, hogy fenntartható-e hosszú távon a cég tevékenysége. Ezek alapján arra a következtetésre jutottunk, hogy a vállalat aktuális stratégiájának és magatartásának fényében a BP-t nem sorolhatjuk a felelős vállalatok közé, és nem elégíti ki a társadalmi felelősségvállalás kritériumait sem.



